খোঁজ নিয়ে জানা গেছে, উপজেলার দুইটি পৌরসভা ও ১৬টি ইউনিয়নের ১১৪টি মৌজা রয়েছে। গত এক দশক আগের তুলনায় বর্তমানে ওই মৌজা গুলোতে জমিজমার দাম বেড়েছে ২৫ থেকে ৫০শতাংশেরও বেশি। বারইয়ারহাট পৌরসভার জামালপুর মৌজায় প্রতি শতক জমির সরকারি মৌজা দাম ৬০হাজার ৫৫৩ টাকা। কিন্তু ওই এলাকায় প্রতি শতক জায়গা বর্তমানে বিক্রি হচ্ছে ১৮-২০ লাখ টাকায়। মিরসরাই পৌরসভার পূর্ব মঘাদিয়া পৌর মৌজার সরকার নির্ধারন করা প্রতি শতক জমির দাম ৫০হাজার ৪৪৬ টাকা। ওই জমি বর্তমানে বিক্রি হচ্ছে ৫-৮ লাখ টাকায়। একই মৌজার তালবাড়িয়া এলাকায় প্রতি শতক জমি বিক্রি হচ্ছে ১০-১৫হাজার টাকা। ওয়াদেহপুর মৌজায় সরকার নির্ধারিত প্রতি শতক জমির দাম ১৪হাজার ৫৮৬টাকা। ওই জমি বিক্রি হচ্ছে ৭০ থেকে এক লাখ টাকায়। একই মৌজায় দোকান ভিটার নির্ধারন করা দাম ২লাখ ২৯হাজার টাকা। কিন্তু দোকান ভিটা বিক্রি হচ্ছে ৪-৫লাখ টাকায়। বেশি দামে জায়গা জমি বেচা কেনা চললেও দালাল চক্রসহ রেজিষ্ট্ররি সংক্রান্ত কাজে জড়িত কিছু অসাধু কর্মকর্তার সহযোগিতায় জমির কম দাম দেখিয়ে রেজিষ্ট্ররির ফলে সরকার কোটি কোটি টাকা রাজস্ব থেকে বঞ্চিত হচ্ছে।